จัดแผนขนส่งผักผลไม้ รองรับการเปิดเส้นทางรถไฟจีน-ลาว หวังเพิ่มยอดการส่งออกสินค้าเกษตรไทย
นายพิศาล พงศาพิชณ์ เลขาธิการสำนักงานมาตรฐานสินค้าเกษตรและอาหารแห่งชาติ เปิดเผยว่า ได้เตรียมแผนการนำเข้าและส่งออกผักผลไม้ของไทยและจีน ประจำปี 2565 หลังมีการเปิดให้บริการโครงการทางรถไฟระหว่างจีน-ลาวเมื่อช่วงปลายปีที่ผ่านมา โดยเป็นการจัดแผนรองรับสำหรับการเปิดเส้นทางรถไฟความเร็วปานกลางระหว่างคุนหมิง-เวียงจันทน์ เบื้องต้นได้ประสานการทำงานกับหน่วยงานที่เกี่ยวข้อง ทั้งกรมศุลกากร กรมทางหลวง การรถไฟแห่งประเทศไทย ด่านประมงและปศุสัตว์ เพื่อเตรียมความพร้อมด้านการส่งออกและนำเข้าสินค้าทางการเกษตรทุกๆ ด้าน แบ่งเป็นแผนระยะสั้น ระยะกลางและระยะยาว ซึ่งปีที่ผ่านมาไทยสามารถส่งออกผักและผลไม้ของไทยไปจีนในปีที่ผ่านมามีมูลค่ากว่า 140,000 ล้านบาทผ่านทางถนนมากกว่า 2 ใน 3 ซึ่งมีความสะดวกมากกว่าการขนส่งทางเรือที่ประสบปัญหาการขาดแคลนตู้คอนเทนเนอร์จากสถานการณ์ระบาดของโควิด-19 ซึ่งการเปิดเส้นดังกล่าวจะอำนวยความสะดวกลดต้นทุนการขนส่งของไทยได้ถึงร้อยละ 30 - 50 โดยเฉพาะเส้นทางผ่านพื้นที่ภาคตะวันออกเฉียงเหนือผ่านด่านศุลกากรหนองคาย ซึ่งเป็นจุดเชื่อมโยงการขนส่งไทย-ลาว-จีน